草鞋夾
作者：陳造
朝代：宋

paragraphs: 隆岸圍小河，紆鬰江之隩。
初看一泓窄，旋望百頃淥。
艅艎與下瀨，山屹復雲矗。
自治貴不試，此舟江左腹。
向來胡騎南，勢若撼坤軸。
飛城截中流，羣孽頸爲縮。
元兇坐自斃，犬羊僅還轂。
千齡有機會，二豎方角逐。
武剛環貔貅，突騎騖陵陸。
古今常勝術，所投副所欲。
神州久望望，廟算佇復復。
區區計自保，膠柱難爲曲。
客行寧賈胡，小泊遂信宿。
撫事空三嘆，爲儒慚碌碌。